**30.08.2024**

 **Comunicat de presă**

**Rezultate finale, după soluționarea contestațiilor, în cadrul examenului național de Bacalaureat, sesiunea august 2024**

**În județul Cluj, rata finală de promovare, înregistrată în cadrul examenului național de Bacalaureat, sesiunea august 2024, după soluționarea contestațiilor, este de 32,96 %, comparativ cu rata de promovare generată de rezultatele inițiale, 29,61 %.**

**Prin urmare, 236 de candidați, cu 24 mai mulți, față de rezultatele afișate inițial, au promovat examenul național de Bacalaureat, în această sesiune.**Dintre aceștia, 19 candidați provin din promoția curentă, iar 5 candidați provin din promoțiile anterioare.

Rata de succes pentru promoția 2023–2024 este de 32,61%, față de 28,88 %, înainte de soluționarea contestațiilor. La fel și pentru promoțiile anterioare, ponderea candidaților promovați este de 33,82 %, față de 31,40 % înainte de contestații.

În județul Cluj au fost depuse 391 de contestații, defalcate astfel: proba E.a) – 135; proba E.b) – 10; proba E.c) – 106 și proba E.d) – 140. Notele acordate inițial pentru 195 dintre lucrările contestate au fost modificate prin creșterea notelor, iar 174 de lucrări contestate au fost modificate prin scăderea notelor acordate inițial. 22 dintre lucrările contestate nu au înregistrat modificări ale notelor acordate inițial.

Reamintim faptul că în această sesiune a examenului național de Bacalaureat s-au prezentat 716 candidați (510 candidați din promoția curentă și 207 din promoţiile anterioare), din totalul celor 818 candidați înscriși. În județul Cluj a fost eliminat pentru fraudă, tentativă de fraudă un singur candidat. Acesta nu se va putea înscrie la următoarele două sesiuni ale examenului național de bacalaureat.

Precizăm faptul că media minimă de promovare a examenului național de Bacalaureat este 6 (șase), iar nota minimă pentru fiecare probă scrisă este 5 (cinci). **Procentul de promovare este calculat din totalul candidaților prezenți, incluzând în această categorie și candidații eliminați**.

Rezultatele finale au fost afișate astăzi, 30 august 2024, în cele patru centre de examen, organizate la nivelul județului Cluj și **pe pagina web dedicată, bacalaureat.edu.ro**.

 În conformitate cu prevederile art. 5 și ale art. 6, din Regulamentul UE 2016/679, privind protecția persoanelor fizice, în ceea ce privește prelucrarea datelor cu caracter personal și privind libera circulație a acestor date de abrogare a Directivei 95/46/CE (Regulamentul general privind protecția datelor - RGPD), afișarea rezultatelor s-a realizat prin anonimizarea numelui și a prenumelui candidatului.

 ***COMUNICARE INSTITUȚIONALĂ, I.Ș.J. CLUJ***